ચેન્નાઈ સુપર કિંગ્સ ટીમે 10 એપ્રિલ, મંગળવારે ચેન્નાઈના ચેપોક સ્ટેડિયમ ખાતે રમાઈ ગયેલી આઈપીએલ-11ની મેચમાં કોલકાતા નાઈટ રાઈડર્સને પાંચ-વિકેટથી પરાજય આપ્યો હતો. કોલકાતા નાઈટ રાઈડર્સે આન્દ્રે રસેલના 36 બોલમાં 11 સિક્સર સાથે અણનમ 88 રનની મદદથી 20 ઓવરમાં 6 વિકેટે 202 રન કર્યા હતા. તેના જવાબમાં ચેન્નાઈ ટીમે સેમ બિલિંગ્સના 56 (23 બોલમાં), વોટસન 42, રાયડુ 39, ધોની 28, જાડેજા 11*, બ્રાવો 11* રનની મદદથી 19.5 ઓવરમાં પાંચ વિકેટે 205 રન કરીને મેચ જીતી લીધી હતી. ચેન્નાઈને જીત માટે છેલ્લી ઓવરમાં 17 રનની જરૂર હતી. વિનય કુમારે ફેંકેલી ઓવરના પાંચમા બોલે જાડેજાએ સિક્સર ફટકારીને મેચનો અંત લાવી દીધો હતો. સમગ્ર મેચમાં કુલ 31 સિક્સર ફટકારાઈ હતી.